KIRJALLINEN KYSYMYS E-0128/02 esittäjä(t): Alexandros Alavanos (GUE/NGL) komissiolle. Euroopan maatalouden ohjaus- ja tukirahaston tukien pidättäminen kolmannen osapuolen hyväksi.



Virallinen lehti nro 172 E , 18/07/2002 s. 0148 - 0149



KIRJALLINEN KYSYMYS E-0128/02 esittäjä(t): Alexandros Alavanos (GUE/NGL) komissiolle (1. helmikuuta 2002) Aihe: Euroopan maatalouden ohjaus- ja tukirahaston tukien pidättäminen kolmannen osapuolen hyväksi Kreikan maatalouspankki, jonka kautta tuottajien on ilman valinnanvaraa ohjattava Euroopan maatalouden ohjaus- ja tukirahaston (EMOTR) myöntämät tuet, vaatii tuottajia valtuuttamaan sen pidättämään osan tuista, jolla on tarkoitus kattaa heidän mahdolliset velkansa pankille ja maatalousosuuskunnille. Huolimatta siitä, että pidätykset nähtävästi tehdään tuensaajien suostumuksella, tuottajat ja heidän ammattijärjestönsä ovat esittäneet suuren joukon syytöksiä, joiden mukaan heidät käytännössä pakotetaan antamaan suostumuksensa, koska he ovat taloudellisesti riippuvaisia maatalouspankista ja maatalousosuuskunnista. Kun otetaan huomioon, että sekä komissio että tilintarkastustuomioistuin ovat toistuvasti päättäneet, että EMOTR:n kautta maksetuissa tuissa ei sallita pienimpiäkään pidätyksiä, kysyn komissiolta seuraavaa: 1. Katsooko komissio, että Kreikan maatalouspankin tekemät välilliset pidätykset edunsaajille maksettavista tuista ovat sopusoinnussa komission päätösten kanssa tukien maksamisesta koskemattomina? Mitä komissio aikoo tehdä asian suhteen? 2. Onko tuottajalla oikeus kieltäytyä allekirjoittamasta valtuutusta pidättää tuista osuus nykyisten tai tulevien velkojen maksamista varten? Franz Fischlerin komission puolesta antama vastaus (14. maaliskuuta 2002) 1. Niiden vähennysten osalta, joita Kreikan maatalouspankki (ATE) on tehnyt Euroopan maatalouden ohjaus- ja tukirahaston (EMOTRin) tukiin pankille maksettavia summia varten, on syytä muistaa, että asiassa C-132/95(1) yhteisöjen tuomioistuin katsoi, että vaikka tukijärjestelmästä tiettyjen peltokasvien viljelijöille 30. kesäkuuta 1992 annetun neuvoston asetuksen (ETY) N:o 1765/92(2) 15 artiklan 3 kohdan mukaisesti asetuksessa tarkoitetut korvaukset on maksettava kokonaisuudessaan edunsaajille, kyseisen asetuksen mukaisten korvausten ja jäsenvaltiolle maksamatta olevien velkojen nivominen yhteen ei vähennä tuen määrää. Maatalousosuuskunnille maksettavien velkojen maksamiseksi ATEn EMOTR-tuista tekemien vähennysten tapauksessa komissio katsoo, että jos Kreikan viranomaiset eivät pakota tuottajia hyväksymään, että ATE pidättää osan EMOTR-tuista mainittua tarkoitusta varten, tilanne ei ole ristiriidassa yhteisön lainsäädännön kanssa. Kreikan viranomaiset ilmoittivat komissiolle, että tuottajajärjestöt tekevät kyseisiä vähennyksiä jäsenilleen yleiskokoustensa päätösten mukaisesti eli että vähennykset johtuvat yksityisten tahojen välisestä suhteesta. Lisäksi Kreikkaan 5.8. marraskuuta 2001 tehdyn tarkastusmatkan perusteella laaditun 12. marraskuuta 2001 päivätyn EMOTRin tarkastusraportin (tarkastusnumero: FA/20a/GR) mukaan 22. lokakuuta päivätyssä eri ministeriöiden kiertokirjeessä vaaditaan, että tuensaajien on saatava koko maksu pankkitililleen. Tuensaajilta pyydettiin pankkiyhteystietoja vuoden 2001 kampanjoita ja satoja varten. Tarkastusryhmälle ilmoitettiin, että 1. tammikuuta 2002 alkaen maksupyyntöjä ei enää hyväksytä, ellei niissä ole pankkitilin numeroa, ja vakuutettiin, että tuensaajat voivat vapaasti valita pankkinsa. Tämän ja muiden asioiden käsittelemiseksi EMOTR suunnittelee uusia tarkastusmatkoja. 2. Arvoisan parlamentin jäsenen toiseen kysymykseen on vastattava myöntävästi. (1) Asia C-132/95, Bent Jensen ja Korn -og Foderstofkompagniet A/S v. Landbrugsministeriet EF-direktoraded, Kok. 1998, s. I-2975. (2) EYVL L 181, 1.7.1992.